Document ID: 32014D0366

VYKONÁVACIE ROZHODNUTIE KOMISIE
zo 16. júna 2014,
ktorým sa stanovuje zoznam programov spolupráce a v ktorom sa na obdobie 2014 až 2020 uvádza celková suma podpory z Európskeho fondu regionálneho rozvoja na jednotlivé programy v rámci cieľa Európska územná spolupráca
[oznámené pod číslom C(2014) 3776]
(2014/366/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1299/2013 zo 17. decembra 2013 o osobitných ustanoveniach na podporu cieľa Európska územná spolupráca z Európskeho fondu regionálneho rozvoja (1), a najmä na jeho článok 4,
po porade s Koordinačným výborom pre Európske štrukturálne a investičné fondy zriadeným podľa článku 150 ods. 1 nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (2),
keďže:
(1)
V článku 4 ods. 1 nariadenia (EÚ) č. 1299/2013 sa stanovujú celkové finančné prostriedky, ktoré sú k dispozícii na cieľ Európska územná spolupráca, a ich rozdelenie na cezhraničnú, nadnárodnú a medziregionálnu spoluprácu.
(2)
Podľa článku 4 ods. 3 nariadenia (EÚ) č. 1299/2013 Komisia oznámila každému členskému štátu jeho podiel na celkových sumách určených na cezhraničnú a nadnárodnú spoluprácu, rozdelený podľa jednotlivých rokov, v súlade s kritériami a metodikou stanovenými v uvedenom článku.
(3)
Podľa článku 4 ods. 3 nariadenia (EÚ) č. 1299/2013 na základe oznámených súm každý členský štát informoval Komisiu o tom, či a ako využil možnosť presunu stanovenú v článku 5 uvedeného nariadenia, a o výslednom rozdelení finančných prostriedkov medzi cezhraničné a nadnárodné programy, na ktorých sa členský štát zúčastňuje.
(4)
Podľa článku 4 ods. 4 nariadenia (EÚ) č. 1299/2013 by príspevok z Európskeho fondu regionálneho rozvoja (EFRR) na cezhraničné programy a programy pre morské oblasti v rámci nástroja európskeho susedstva (ENI) v rozsahu pôsobnosti nariadenia Európskeho parlamentu a Rady (EÚ) č. 232/2014 (3) a v rámci predvstupovej pomoci (IPA II) v rozsahu pôsobnosti nariadenia Európskeho parlamentu a Rady (EÚ) č. 231/2014 (4) mala stanoviť Komisia a dotknuté členské štáty. Keďže sumy týkajúce sa príspevku z EFRR na cezhraničné programy a programy pre morské oblasti v rámci ENI ešte nie sú dohodnuté, v tomto rozhodnutí sa stanovujú sumy iba pre IPA II.
(5)
V článku 4 ods. 3 nariadenia (EÚ) č. 1299/2013 sa stanovuje, že by Komisia mala prijať rozhodnutie, ktorým stanoví zoznam všetkých programov spolupráce a uvedie celkovú sumu podpory z EFRR na každý program.
(6)
Je preto potrebné stanoviť zoznam programov spolupráce a uviesť celkovú sumu podpory z EFRR na každý program,
PRIJALA TOTO ROZHODNUTIE:
Článok 1
Zoznam programov cezhraničnej spolupráce a celková suma podpory z Európskeho fondu regionálneho rozvoja (EFRR) na každý program sú stanovené v prílohe I.
Článok 2
Zoznam programov nadnárodnej spolupráce a celková suma podpory z EFRR na každý program sú stanovené v prílohe II.
Článok 3
Zoznam programov medziregionálnej spolupráce a celková suma podpory z EFRR na každý program sú stanovené v prílohe III.
Článok 4
Príspevok z EFRR na cezhraničné programy v rámci predvstupovej pomoci (IPA II) v rozsahu pôsobnosti nariadenia (EÚ) č. 231/2014 pre každý členský štát je stanovený v prílohe IV.
Článok 5
Toto rozhodnutie je určené členským štátom.
V Bruseli 16. júna 2014

Labels: 15
19
5